Unngå kø i påskeutfarten: Her er de verste dagene  
Det blir travelt på flere plan når nordmenn pakker koffertene og reiser på påskeferie. For mange starter påskeferien fredag i palmehelgen, som i år er den 22. mars, men tall fra de siste årene viser at trafikken likevel flyter ganske greit. – Faktisk er både antall biler på veiene og fordelingen av trafikk gjennom døgnet helt lik en vanlig fredag, sier Nils Karbø, avdelingsdirektør i Statens vegvesen For dem som først setter snuten mot hytta/­campingen/­svigers etter helgen, er det størst risiko for kø onsdag før skjærtorsdag og 1. påskedag. – Begge dagene er det størst forsinkelse midt på dagen, rundt klokken 12–14. Venter du med å reise til klokken 16 på onsdagen kan du sannsynligvis kjøre køfritt de fleste steder, tipser Karbø. For 2. påskedag er trafikkmengden og fordelingen i løpet av døgnet veldig lik som for 1. påskedag, men det er mindre forsinkelse.  – 1. påskedag begynner køene relativt tidlig mange steder, og de varer gjerne til sent på kvelden, mens det 2. påskedag er færre køer, sier Karbø. Vurder tidspunktet Å la være å kaste seg ut i påskekøen samtidig som alle andre, er nok lurt, mener Guro Ranes, avdelingsdirektør for trafikksikkerhet i Statens vegvesen. – Hvis du kan kjøre en annen dag, vil vi anbefale deg å vurdere det. Når du vet at det er noen dager det er mye trafikk, er det kanskje lurt å vurdere om du må kjøre akkurat den dagen, eller til det tidspunktet alle andre skal ut på veien. Hvis du reiser når alle andre reiser, må du være forberedt på å stå og kjøre i kø. – Alle vil jo trygt frem, og det bør man tenke på når man reiser. Det kan bli frustrerende om man blir stående mye i kø. Trafikksikkerhetssjefen har et mantra alle bør ta med seg ut på veiene:  Tenk, gjør, kjør. – Det å komme trygt frem handler om at hver og en av oss gjør vårt beste når vi er der ute, og holder fartsgrensen og kjører etter forholdene, sier Ranes. – Det viktigste vi kan gjøre i forkant er å planlegge turen før vi kjører, og sjekke værmelding og trafikken, råder trafikksikkerhetssjefen. Hun viser til Statens vegvesens nettside, hvor man blant annet kan planlegge kjøreturen sin på forhånd. Veitrafikksentralene er også forberedt på utfarten. – De er døgnbemannet, og når vi vet det er mye utfart og fare for dårlig vær, så følger de ekstra godt med og sørger for å gi informasjon både via media og radio, og friteksttavlene langs veien. Du kan også finne status på fjellovergangene her - per torsdag formiddag er det fare for at flere av dem blir stengt det neste døgnet: Smurt jevnt utover Men det er ikke alle som skal kjøre i år. Ifølge Avinor skal over to millioner nordmenn reise gjennom Norges største flyplasser i påsken. Avinor ser ikke samme reisemønster som man venter på veiene, men råder folk til å møte opp i god tid. – Dette er en interessant påske om man studerer trafikktallene. Tidligere har man hatt veldig store topper på utfartsdagene, mens i år er trafikken smurt jevnt ut over et større antall dager enn før, sier Stine Ramstad Westby, konserndirektør for Avinors store flyplasser. De største utfartsdagene for samtlige flyplasser er fredag 22. mars, mandag 1. april og søndag 7. april.  – Vi ser at det er et høyt antall reisende også uken etter påske, og det kan tyde på at mange nordmenn forlenger påskeferien med noen ekstra dager i år, sier hun.
Påskeferien starter for mange fredag 22. mars, men det er like mange biler som en vanlig fredag. Størst kø er på onsdag før skjærtorsdag og 1. påskedag.  Ha «Tenk, gjør, kjør» som trafikksikkerhetsregel for påsken. Over 2 millioner nordmenn reiser gjennom Avinors største flyplasser.